Všetkým deťom i dospelým, ktorí prichádzajú za umeleckými zážitkami z blízka i z ďaleka, ponúka Staré divadlo Karola Spišáka v Nitre jedinečnú divadelnú tvorbu už od roku 1951. Za desaťročia jeho pôsobenia v meste Nitra menilo niekoľkokrát názov či sídlo, no neustále prinášalo neobyčajné a čarovné inscenácie, s ktorými sa zúčastňovalo na významných zahraničných festivaloch. Jeho história sa taktiež spája s mnohými slávnymi menami bábkarského sveta, ako Ján Romanovský či Karol Spišák. Toto, aktuálne najväčšie bábkové divadlo na Slovensku sa v súčasnosti zameriava najmä na spoluprácu so zahraničnými režisérmi a tvorcami (Česko, Poľsko, Bulharsko...). Tiež sa snaží o kladenie dôrazu na výtvarnú zložku inscenácií, ktorá je neodmysliteľnou časťou bábkovej tvorby. Za cieľ si kladie najmä oslovenie detských divákov, ktorým chce prostredníctvom inscenácií pomáhať rozširovať obzory a za pomoci im blízkych tém poskytovať možnosť spoznávať (nielen) divadelný svet.
Kontakt:
Ul. 7. pešieho pluku 1, 949 01 Nitra
Tel.: 00421/37/652 40 92, 00421/37/652 50 03
www.staredivadlo.sk